Regionálny úrad verejného zdravotníctva so sídlom v Banskej Bystrici

**Regionálny úrad verejného zdravotníctva so sídlom v Banskej Bystrici** (skratka **RÚVZ BB**) je rozpočtová organizácia štátu s pôsobnosťou pre okresy Banská Bystrica a Brezno a v oblasti radiačnej ochrany pre Banskobystrický kraj a Žilinský kraj, zapojená finančnými vzťahmi na rozpočet Ministerstva zdravotníctva SR. 

Nadriadeným služobným úradom RÚVZ BB je Úrad verejného zdravotníctva Slovenskej republiky, ktorý odborne a metodicky riadi, usmerňuje a kontroluje výkon štátnej správy v oblasti verejného zdravotníctva uskutočňovaný regionálnymi úradmi verejného zdravotníctva na Slovensku.

Na čele RÚVZ BB stojí regionálny hygienik, ktorého vymenúva a odvoláva na návrh ministra zdravotníctva hlavný hygienik SR. Od 1. júna 2020 bola poverená zastupovaním funkcie regionálneho hygienika a od 1. decembra 2020 je regionálnou hygieničkou Zora Kľocová Adamčáková, ktorá vo funkcii nahradila Cyrila Klementa.

## História
Po rozpade Československa bol v roku 1939 zriadený Štátny zdravotne-sociálny ústav v Bratislave, ktorý mal na starosti vtedajšiu organizáciu a výkon verejného zdravotníctva a ktorý bol predchodcom dnešného Úradu verejného zdravotníctva Slovenskej republiky. 
9. septembra 1943 slovenská vláda zriadila pobočku Štátneho zdravotne-sociálneho ústavu pre mikrobiológiu v Banskej Bystrici, ktorá bola predchodcom Regionálneho úradu verejného zdravotníctva so sídlom v Banskej Bystrici.

Potom sa história RÚVZ BB začala písať v dňoch Slovenského národného povstania, kedy nadporučík v zálohe, doktor Dionýz Blaškovič, na základe rozhodnutia povstaleckého velenia a zdravotníckej služby, zriadil pre potreby povstaleckej armády diagnostickú stanicu v priestoroch bývalej kaplnky (neskôr patológie, v súčasnosti psychiatrické oddelenie Rooseveltovej nemocnice) v areáli vtedajšej Mestskej nemocnice (počas SNP fungovala ako Divízna chirurgická nemocnica pre vojakov 1. Čsl. armády). Dionýz Blaškovič sa tak stal prvým vedúcim predstaviteľom verejného zdravotníctva v Banskej Bystrici.

### Predchodcami Regionálneho úradu verejného zdravotníctva v Banskej Bystrici boli:
* Pobočka Štátneho zdravotno-sociálneho ústavu pre mikrobiológiu v Banskej Bystrici od 9. septembra 1943 do 21. septembra 1944
* Štátna bakteriologicko-diagnostická stanica v Banskej Bystrici od 21. septembra 1944 do 26. októbra 1944 (počas SNP)
* Štátny zdravotno-sociálny ústav Bratislava, pobočka Banská Bystrica od 18. novembra 1944 do 1949
* Pobočka Oblastného ústavu hygieny v Banskej Bystrici od 1949 do 31. marca 1952
* Krajská hygienicko-epidemiologická stanica, neskoršie premenovaná na Krajskú hygienickú stanicu (KHS) od 1. apríla 1952 do 30. júna 1991
* Okresná hygienická stanica od 1. januára 1952 do 30. júna 1991, kedy došlo k fúzii s KHS
* Špecializovaný ústav hygieny a epidemiológie v Banskej Bystrici od 1. júla 1991 do 31. decembra 1994
* Špecializovaný štátny zdravotný ústav Banská Bystrica od 1. januára 1995 do 28. februára 1998
* Štátny zdravotný ústav Banská Bystrica od 1. marca 1998 do 31. decembra 2003

### Prehľad riaditeľov/hygienikov:

* 1944: prof. MUDr.  Dionýz Blaškovič, DrSc. - zakladateľ diagnostickej stanice v Banskej Bystrici v období SNP
* 1945 – 1949: doc. MUDr. Ján Karolček, DrSc. - prednosta pobočky Štátneho zdravotno-sociálneho ústavu v Banskej Bystrici
* 1951 – 1953: MUDr. Pavol Greguška - krajský hygienik a riaditeľ KHS
* 1954 – 1961: MUDr. Ján Bertan -  krajský hygienik
* 1961 – 1979: MUDr. Vojtech Cmarko - krajský hygienik
* 1980 – 1990: MUDr. Tomáš Geist, CSc. - krajský hygienik
* 1990: MUDr. Pavol Adámek - riaditeľ KHS 
* 1991 – 2009, 2010 – 2012: doc. MUDr. Eleonóra Fabiánová, PhD. - riaditeľka KHS a krajská hygienička, regionálna hygienička
* 2009 - 2010, 2012 – 2020: prof. MUDr. Cyril Klement, CSc. - regionálny hygienik
* Od 1. decembra 2020: MUDr. Zora Kľocová Adamčáková, PhD. - regionálna hygienička

## Referencie

Kategória:Organizácie v zriaďovateľskej pôsobnosti Ministerstva zdravotníctva Slovenskej republiky
Kategória:Príspevkové organizácie na Slovensku
Kategória:Štátny dozor na Slovensku
Kategória:Úrady Slovenskej republiky